Imtella' Ottubru 17, 2021 Fjamingu adult nhar il-Ġimgħa li għadda niżel ifittex kenn mir-riħ qawwi li ħakem il-gżejjer Maltin. BirdLife Malta qalet li wara l-qtil tal-erba' fjamingi fil-ponta tal-Qawra li xxokkja lil bosta, issa l-pubbliku jista' jgawdi eżempju ta' din l-ispeċi fir-riserva naturali tal-Għadira. L-għaqda qalet li minn meta niżel, il-fjamingu baqa' jiekol u jistrieħ fir-riserva, u qed isaħħar lil dawk kollha li jarawh bil-ġmiel tan-natura. Fil-fatt kienu bosta dawk id-dilettanti tal-fotografija li matul tmiem il-ġimgħa qabdu xbiehat mill-isbaħ ta' din il-ħlejqa.